b'\n_START_ARTICLE_\nConcepci\xc3\xb3 Llorente i Escarpant\xc3\xa9\n_START_SECTION_\nTraject\xc3\xb2ria professional\n_START_PARAGRAPH_\nDebuta l\xe2\x80\x99any 1885 al Cercle de Propietaris de Gr\xc3\xa0cia, i la temporada 1887-88 \xc3\xa9s contractada pel Teatre Romea. El seu repertori es nodrir\xc3\xa0 d\xe2\x80\x99obres en castell\xc3\xa0 i en catal\xc3\xa0, en les quals excel\xc2\xb7leix com a primera actriu. El 1889 treballa al Novetats amb Jos\xc3\xa9 Nieto, i dos anys despr\xc3\xa9s comen\xc3\xa7a al Teatre Calvo-Vico amb la companyia l\xc3\xadricodram\xc3\xa0tica d\xe2\x80\x99Arturo Bruxens. L\xe2\x80\x99any 1894 actua al Circ Barcelon\xc3\xa9s sota la direcci\xc3\xb3 de Jos\xc3\xa9 Nieto, amb qui havia treballat anteriorment. Durant la temporada 1890-91 apareix al Teatre Principal de Gr\xc3\xa0cia amb Joaquim Garcia Parre\xc3\xb1o, i l\xe2\x80\x99any seg\xc3\xbcent continua en aquest teatre, sota la direcci\xc3\xb3 d\xe2\x80\x99Enric Guitart._NEWLINE_El 1897 torna al Romea amb Enric Borr\xc3\xa0s i estrena Terra baixa de Guimer\xc3\xa0, en substituci\xc3\xb3 de la seva primera actriu Concepci\xc3\xb3 Ferrer, que deixa la companyia. Al mar\xc3\xa7 de 1898 treballa al Circ Espanyol i, m\xc3\xa9s endavant, al setembre de 1903, al Circ Barcelon\xc3\xa9s amb Teodor Bonaplata i Enrique Gim\xc3\xa9nez. Durant l\xe2\x80\x99estiu de 1904 actua al T\xc3\xadvoli, i despr\xc3\xa9s al Romea (1905-1906). Durant alguns anys representa en petits teatres de la capital catalana, com l\xe2\x80\x99Apolo (1906-7), Teatre Nou (1909), Teatre Arnau (1909), fins que el 1911 torna al Romea i es posa al front de la companyia de declamaci\xc3\xb3 que inaugura la temporada amb Mar i cel de Guimer\xc3\xa0. _NEWLINE_La temporada seg\xc3\xbcent la trobem al Teatre Espanya en la companyia de Luis Blanca representant obres en castell\xc3\xa0 (Esmeralda o Nuestra Se\xc3\xb1ora de Par\xc3\xads de V\xc3\xadctor Hugo, Don Juan Tenorio de Jos\xc3\xa9 Zorrilla...) i al maig de l\xe2\x80\x99any 1912 al Teatre Euterpe de Matar\xc3\xb3 amb un repertori d\xe2\x80\x99obres dels germans Quintero, Benavente, Guimer\xc3\xa0 i Rusi\xc3\xb1ol. Despr\xc3\xa9s es perd la seva pista a Barcelona. Algunes fonts apunten que va morir a l\xe2\x80\x99Oce\xc3\xa0 Atl\xc3\xa0ntic, potser en algun accident de viatge cap a les Am\xc3\xa8riques, on havia anat a actuar altres vegades, especialment a Cuba.'